หัวหิน วินเทจ คาร์ พาเหรด ครั้งที่ 16 เสน่ห์ใหม่ ปลายทางเดิม | autoinfo.co.th
หัวหิน วินเทจ คาร์ พาเหรด ครั้งที่ 16 เสน่ห์ใหม่ ปลายทางเดิม
งาน “หัวหิน วินเทจ คาร์ พาเหรด ครั้งที่ 16″ จัดโดยสมาคมรถโบราณแห่งประเทศไทย ร่วมกับ โรงแรม อวานี หัวหิน รีสอร์ท แอนด์ วิลลาส์ เทศบาลเมืองชะอํา เทศบาลเมืองหัวหิน และการท่องเที่ยวแห่งประเทศไทย ภายใต้แนวคิด “เสน่ห์ใหม่ ปลายทางเดิม” เมื่อวันที่ 9-11 พฤศจิกายน ที่ผ่านมา
สมาชิกฯ นัดรวมตัวกันที่ โรงแรม อวานี ริเวอร์ไซด์ กรุงเทพฯ จากนั้น ขวัญชัย ปภัสร์พงษ์ นายกสมาคมรถโบราณแห่งประเทศไทย ตีธงปล่อยรถกว่า 50 คัน ประกอบด้วยดาวเด่นมากมาย
ก่อนออกเดินทางฝนโปรยปรายลงมาเพียงเบาๆ เหมือนเป็นสัญญาณเตือนให้ผู้ร่วมขบวนเดินทางด้วยความระมัดระวัง
คาราวานฯ มุ่งหน้าสู่จุดหมายเเรกที่ พันธ์สุข ฟูด แอนด์ ฟาร์ม เพื่อมอบทุนการศึกษา อุปกรณ์การเรียน และของใช้ที่จำเป็นแก่นักเรียนในเขตพื้นที่จังหวัดเพชรบุรี รวมถึงโรงเรียนการศึกษาเด็กตาบอดพิการซ้ำซ้อน อ. ชะอำ รวมทั้งสิ้น 5 โรงเรียน ก่อนร่วมรับประทานอาหาร และรับขนมหวานติดมือเป็นเสบียงระหว่างทาง ก่อนจะเดินทางถึงที่พัก
ปีนี้ คาราวานฯ เจอฝนชุ่มฉ่ำกันไปตลอดทาง แต่รถทุกคันก็สามารถขับถึงที่หมายได้โดยไม่มีปัญหาใดๆ
ในช่วงเย็นเป็นงานเลี้ยงอาหารค่ำ พร้อมร่วมพูดคุยกับเจ้าของรถ ในหัวข้อ “นี่แหละรถคันรัก” เพื่อให้เพื่อนสมาชิกฯ ได้ทราบถึงความเป็นมาของรถ และขั้นตอนในการบำรุงรักษา
วันรุ่งขึ้น ฝนยังคงตกปรอยๆ เรามุ่งหน้าสู่สถานีรถไฟหัวหิน วิ่งเรียงเเถวเพื่อให้ประชาชน 2 ฝั่งถนน ได้ชื่นชมความสวยงาม
จากนั้นไปได้มอบทุนการศึกษาให้แก่โรงเรียนเทศบาลบ้านหัวหิน ซึ่งได้รับความสนใจจากชาวไทย และต่างชาติเป็นจำนวนมาก แล้วมุ่งสู่วัดห้วยมงคล เพื่อสักการะหลวงปู่ทวด ต่อด้วยสนามกอล์ฟ มาเจสติค ครีค คันทรี คลับ เพื่อร่วมฉลองครบรอบ 25 ปีของสนามฯ พร้อมรับประทานอาหารกลางวัน
ช่วงค่ำมีงานเลี้ยงกาลาดินเนอร์ ณ ห้องราชพฤกษ์ โรงแรม อวานี หัวหิน รีสอร์ท แอนด์ วิลลาส์ โดยบรรดาสมาชิกเปิดฟลอร์เต้นรำกันอย่างสนุกสนาน
ดาวเด่นในพาเหรด
ลันชา อปริลีอา รถยุคก่อนสงคราม ซึ่งผลิตระหว่างปี 1937-1939 จำนวนผลิตรวม 14,704 คัน เป็นผลงานชิ้นสุดท้ายของ วินเซนโซ ลันชา ผู้ก่อตั้งบแรนด์ ใช้เครื่องยนต์ วี 4 สูบ 1,352 ซีซี 46 แรงม้า คาดว่ามีอยู่เพียงคันเดียวในประเทศไทย
ลินคอล์น รุ่น คอนทิเนนทัล ปี 1977 เป็นรุ่นที่เรียกตัวเองว่า มาร์คโฟร์ ตัวถังแบบโบราณ มีแชสซีส์ 4 ประตู บานประตูไร้กรอบ เรียกว่า HARDTOP SEDAN เครื่องยนต์ วี 8 เกียร์อัตโนมัติ 3 จังหวะ
เมร์เซเดส-เบนซ์ 230 เอสเเอล พาโกดา (MERCEDES-BENZ 230 SL PAGODA) ทรงโรดสเตอร์ลำดับสุดท้าย รูปร่างเล็ก กะทัดรัด กระฉับกระเฉง สวยงามสไตล์อิตาเลียน หลังคาผ้าใบ ทรงเจดีย์จีน
บีเอมดับเบิลยู 503 คูเป ปี 1956 มีจำนวนเพียง 412 คัน และเป็นพวงมาลัยซ้ายทั้งหมด ใช้เทคโนโลยีสูงมากในยุคนั้น ตัวรถเป็นอลูมิเนียม เครื่องยนต์ก็เป็นบลอคอัลลอย
ลิงค์สำหรับแชร์ : https://autoinfo.co.th/bS9io